Parve Sirena

Le Parve Sirena (danese: Den Lille Havfrue) es un sculptura de bronzo per le sculptor danese Edvard Eriksen (1876-1959), placiate in 1913 al quai Langelinie in Copenhagen, Danmark.

Le sirena es solmente 1,25 metros alte, lo que disappuncta sovente le multe touristas qui la visita pro esser photographiate con un symbolo national - de plures - pro Danmark e assi un del attractiones touristic le plus grande. Le sirena sede sur un petra. Le inspiration veni del conto "Le Parve Sirena" per Hans Christian Andersen, publicate 1837. Le conto original ha un final triste, que totevia ha essite cambiate in le film animate per Walt Disney.

Le 25 de april 1964 le sculptura perdeva su capite que esseva secate via e non jammais trovate. Durante le estate 1984 le bracio dextere esseva removite, e in januario 1998 le capite esseva de novo secate via ma tosto retornate.

De martio a novembre 2010 Le Parve Sirena esseva temporarimente movite a Shanghai in China pro esser parte del pavillon danese durante le exposition mundial, Expo 2000.

A causa de un longe battalia de derectos juridic il non es possibile publicar photos del statua, proque le heredes del sculptur vole esser pagate. Iste practica ha essite fortemente criticate, ma solmente le 1 de januario 2030 - 70 annos post le morte del artista - expira le derecto de autor.

Categoria:Danmark